Tuoreen Isis-propagandavideon traileri kiertää ruotsalaislehti Aftonbladetin mukaan sosiaalisessa mediassa.

Terroristijärjestö Isis on julkaissut uuden, ruotsinkielisen propagandavideon, Aftonbladet uutisoi.

Videon tarkoituksena on yllyttää ruotsalaisia lähtemään Isisin joukkoihin. Yksi trailerin kohtauksista on Aftonbladetin mukaan otsikoitu ruotsiksi muotoon ”Ruotsi, oletteko valmiita?”. Kohtaus esittää Isis-terroristeja tulitaistelussa.

Lehden mukaan videon traileri kiertää sosiaalisessa mediassa Isisin kannattajien keskuudessa. Videolla näkyy useita Ruotsissa kasvaneita Isis-taistelijoita, mukaan lukien muutama vuosi sitten kuolleet Omar Shahade ja Taha Shade, jotka lataavat aseitaan valmistautuessaan taisteluun.

Kaksikko julistaa videolla naureskellen aikovansa surmata ihmisiä.

Ruotsalaislehden mukaan Göteborgin kunnasta kotoisin ollut Taha Shade kuoli räjähdyksessä vuonna 2014. Niin ikään Göteborgissa asunut Omar Shahade kuoli Aleppossa taistelussa Syyrian hallituksen joukkoja vastaan vuonna 2013.

Videolla näkyy myös Abdul Ghameed Abbas, joka otti nimekseen Abu Bakr, joka oli ensimmäisiä Ruotsista lähteneitä jihadisteja, jotka liittyivät Isisin riveihin. Mies kuoli Irakissa syksyllä 2014.

Abu Bakr sanoo videolla ruotsiksi, että Ruotsissa olevien ”tulisi hävetä”. Kenelle hän tarkkaan ottaen sanansa kohdistaa, ei videolla käy ilmi.

Aftonbladetin katsomassa trailerissa näytetään terroristijärjestön taistelijoiden valmistautumista taisteluun sekä itse taisteluja. Yhdessä kohdassa radiosta kuuluu ruotsiksi huutava ääni, joka kertoo, että häntä on ammuttu.

Videon takana Syyriaan lähtenyt ruotsalaismies

Videota on ruotsalaislehden mukaan ollut tekemässä muun muassa Göteborgista kotoisin oleva Michael Skråmo, joka tunnetaan myös nimellä Abu Ibrahim Al Swedi.

Skråmo matkusti Syyriaan elokuussa 2014 ja hänen kerrotaan asuvan Raqqassa. Expressen uutisoi vuonna 2014, että islamin uskoon kääntynyt Skråmo lähti Syyriaan vaimonsa ja neljän lapsensa kanssa.

Skråmo päätti vuonna 2005 lähteä Egyptiin opiskelemaan arabiaa ja islamia. Hän oli juuri valmistunut kokiksi.

– Eräs päivä hän tuli kotiin ja kertoi, että hän oli kääntynyt islamiin. Luulimme sen olevan ohimenevää, sillä monet nuoret käyvät läpi erilaisia vaiheita, mutta nyt tiedämme olleemme väärässä, Skråmon läheinen kertoi kaksi vuotta sitten.

Ennen lähtöään Syyriaan Skråmo oli asunut Egyptissä kahteen eri otteeseen. Hän matkusti myös paljon Euroopassa saarnaten.

Aftonbladet on aiemmin uutisoinut, että ainakin 299 ruotsalaista on lähtenyt taistelemaan Isisin riveissä Syyriaan ja Irakiin.